Foto’s: Yslike navorsingskip kom in Kaapstad aanSó lyk die Statsraad Lehmkuhl met al sy seile gespan (Foto verskaf deur die Noorweegse ambassade) Die Noorweegse seilskip, Statsraad Lehmkuhl, het Vrydag met ŉ luide singery deur die bemanning by die V&A Waterfront in Kaapstad aangekom. Die skip het op Augustus 2021 uit Noorweë vertrek as deel van ŉ 20 maande lange vaart om die wêreld vir die “One Ocean Expedition”. Dit is ŉ see-ekspedisie wat bewusmaking wil skep en kennis wil deel oor die rol van die oseane vir volhoubare ontwikkeling. Die ekspedisie het ŉ unieke geleentheid geskep vir wetenskaplikes, studente en ander om data oor die status van die wêreld se oseane in te samel en te bestudeer. Dit bied insig in navorsingsvrae soos die wisselwerking tussen die oseaan en die atmosfeer, biodiversiteit van die wêreld se oseane en die omvang en verspreiding van die menslike impak op die oseane (besoedeling, geraas, mikroplastiek, ens.). Die 98 meter lange skip het tydens die ekspedisie 55 000 seemyl afgelê en by 33 hawens aangedoen. Die skip het op 3 Januarie uit Maputo vertrek en Kaapstad is die laaste hawe voor die Statsraad Lehmkuhl weer huiswaarts keer. Studente en navorsers van oor die wêreld heen het die skip tydens die ekspedisie besoek en toe die skip Vrydag in Kaapstad aangekom het, was 28 lande op die skip verteenwoordig. Daar was 156 persone aan boord. Bemanning, navorsers en studente aan boord die Statsraad Lehmkuhl (Foto: Maroela Media) Op die reis van Maputo na Kaapstad, het navorsers veral gefokus op die Agulhasstroom. Dié stroom is een van die grootste op die planeet en vervoer sowat 70 miljoen kubieke meter water per sekonde. Dit is twee keer soveel as die Golfstroom. Gjermund Saether, ambassadeur van Noorweë in Suid-Afrika, sê 30% van sy land se ekonomie maak staat op die oseane en só ekspedisie is dus vir hulle baie belangrik om die volhoubare gebruik van die oseane te verseker. Die Noorweegse ambassadeur Gjermund Saether en Jens Joachim Hiorth, kaptein van die Statsraad Lehmkuhl (Foto: Maroela Media) Jens Joachim Hiorth, kaptein van die Statsraad Lehmkuhl, sê dit was baie lekker om die interaksie te sien tussen die groep op die skip. “Dit was ŉ pragtige prentjie van ons wêreld. Ons het beperkte hulpbronne, maar as ons almal in dieselfde rigting trek, dan kan ons die skip laat bly vaar,” het hy gesê. Haakon Vatle, ekspedisie-leier, sê dit is belangrik om daarop te let dat die ekspedisie “one ocean” genoem word. “Dit is nie die sewe seë nie. Dit is een oseaan. En die navorsing is belangrik, maar die netwerk wat gevestig word, is selfs nog meer belangrik. As die jong mense só betrokke raak, dan is daar beslis vir ons hoop vir die toekoms.” Vatle sê minstens 60 studente was by die ekspedisie betrokke waarvan 35 van verskeie Afrikalande afkomstig is. Hy is ook verheug dat net soveel vroue as mans deel gevorm het van die groep studente, wat almal oseanografie studeer. Philile Mvula, ŉ student aan die Universiteit van Kaapstad (UK), sê dit was vir haar veral lekker om te weet die skip is ŉ veilige omgewing, juis omdat oseanografie nie tradisioneel beskou word as ŉ “werk vir vroue” nie. Sy en Franck Ghomsi, ŉ UK-student oorspronklik van Kameroen, sê dit was wonderlik om prakties op die skip te kon ervaar wat hulle eintlik nog net in boeke geleer het. Johnny A. Johannessen van die Nansen-Tutu-sentrum vir wetenskap en onderwys, skerts en sê hulle wou bietjie “blou oseaanbloed” in die jongmense se are kry. Mvula en Ghomsi kan ook nie uitgepraat raak oor die dierelewe wat hulle op pad te sien gekry het nie. V.l.n.r. Mathieu Rouault (Universiteit van Kaapstad), Johnny A. Johannessen (Nansen-Tutu-sentrum), Craig Donlon (Europese ruimteagentskap), Philile Mvula (UK), Franck Ghomsi (UK), Haakon Vatle (ekspedisie-leier), Noorweegse ambassadeur Gjermund Saether en Jens Joachim Hiorth, kaptein van die Statsraad Lehmkuhl (Foto: Maroela Media) Die skip se navorsing kom egter nie tot ŉ einde nie. Alle navorsing wat aan boord gedoen is sal nou verder bestudeer word. Die inligting sal uiteindelik in wetenskaplike joernale gepubliseer word.